Twee vas vir polisievrou se moordAo. Michelle Stephenson. Foto: Facebook Twee mans is in hegtenis geneem in verband met die moord op ao. Michelle Stephenson, ŉ polisiebeampte van Vanderbijlpark wie se liggaam verlede week in haar huis aangetref is. Kol. Lungelo Dlamini, woordvoerder van die polisie, het gesê die twee mans, onderskeidelik 27 en 42 jaar oud, is Sondagaand in Vanderbijlpark in hegtenis geneem. ŉ Skootrekenaar wat tydens die rooftog by Stephenson se huis gesteel is, is in hul besit gevind. “Daar word vermoed dat ŉ derde persoon by die voorval betrokke was. Die polisieondersoek en soektog na die verdagte duur steeds voort,” het Dlamini gesê. Maroela Media het vroeër berig Stephenson se liggaam is Dinsdagoggend in haar huis gevind nadat sy nie vir werk opgedaag het nie en iemand gaan ondersoek instel het. Sy is met ŉ stuk lap verwurg. Die verdagtes het vermoedelik deur ŉ klein deur toegang tot die huis verkry en verskeie items is uit die huis gesteel. Stephenson was ŉ bekende in die gemeenskap, veral as die stigter van Jessica’s Wall of Life, ŉ muur waarin weggooibabas geplaas kan word.